Сурова спартанска политика према устаницима довешће 379. године п. н. е. до новог устанка који носи назив "Беотијски рат". Он је подигнут у Теби. Користивши се Спартанско-халкидичким ратом, Тебанци под вођством Пелопиде и Епаминонде дижу устанак и протерују спартански гарнизон из града. Казнена експедиција Спарте завршена је неуспехом због помоћи коју су Атињани пружили Тебанцима. Убрзо долази до формирања Другог атинског поморског савеза, тачно сто година након формирања првог (Делског). Спарта поново трпи поразе те је присиљена да 371. године п. н. е. закључи мир са Атином. Међутим, рат са Тебом је настављен. Исте године вођена је битка код Леуктре која је означила крај спартанске хегемоније. Епаминонда односи победу над бројнијом спартанском војском након чега се Спартанци повлаче на Пелопонез.